Vímuefnavandamál eru víðast hvar fyrir hendi en sennilega er neyslumynstrið hér á landi líkast því sem gerist í nágrannalöndunum . Forvarnafulltrúar á Fjóni í Danmörku tala um að ,, stafræna kynslóðin " , 14 - 25 ára , noti vímuefni til að kveikja og slökkva á sjálfri sér , rétt eins og tölvunum sem hún notar . Hún kveikir á sér með örvandi lyfjum á borð við helsælu og kókaín en slævandi efni af ýmsum styrkleika eru slökkvitakkinn , hvort sem er hass eða heróín . Á Fjóni er starfandi miðstöð sem ungt fólk í vímuefnaneyslu getur leitað til . Um 170 ungmenni leita þangað á ári hverju , þar af um 80 af hundraði að eigin frumkvæði . Starfsmenn eru 19 talsins , bæði læknar , sálfræðingar , kennslufræðingar og félagsráðgjafar . Unglingarnir geta komið í eitt viðtal án þess að gefa upp nafn eða sýna persónuskilríki . Miðstöðinni er ætlað að laða að unglinga , þeir geta þvegið af sér þar , fengið kaffisopa og kökur ef þeir vilja og smokkar liggja frammi . Oft leiðir þessi fyrsta nálgun unglingsins til þess að hann ákveður að halda áfram samstarfi við miðstöðina og fara í meðferð . Eiginleg meðferð er ákveðin í samvinnu við heimilislækni viðkomandi og samráði við félagsmálayfirvöld sveitarfélagsins . Sveitarstjórnirnar standa straum af helmingi kostnaðar við viðtalsmeðferðina ef um ungmenni innan 18 ára aldurs er að ræða . Ef ákveðið er að fara út í meðferð eru félagslegar aðstæður unglingsins kannaðar , hann fer í læknisskoðun og að því búnu er gerð meðferðaráætlun fyrir hvern einstakling fyrir sig . Tilgangur miðstöðvarinnar er ekki síst sá að nálgast unglinga sem ella gerðu lítið eða ekkert í sínum málum og geta hagnýtt sér göngudeildarþjónustu .